கேள்வி: மலேய கட்டுவிரியன் - விளக்கம் பற்றி தகவல் சொல்.
பதில்: மலேய கட்டுவிரியனின் உடல் நீளம் 108 செமீ (43 அங்குலம்) வரை வளரும். இதில் வாலின் நீளம் 16 செமீ (6.3 அங்குலம்) ஆகும். மலேய கட்டுவிரியனின் உடல் முழுவதிலும் முதுகுப்புறத்தில், 27 முதல் 34 வரையிலான அடர் பழுப்பு, கருப்பு அல்லது நீலம் கலந்த கருப்பு குறுக்குப்பட்டைகள் காணப்படும். இவை குறுகி வட்டவடிவத்தில் பக்கவாட்டில் காணப்படுகின்றன. முதல் குறுக்குப்பட்டை தொடர்ச்சியாகவும் தலைப்பகுதியில் அடர் வண்ணத்திலும் காணப்படும். அடர் குறுக்குப்பட்டைகள் பரந்த, மஞ்சள்-வெள்ளை இடைவெளிகளால் பிரிக்கப்படுகின்றன. இவை கருப்பு நிறப் புள்ளிகளுடன் காணப்படலாம். வயிற்றுப் புறம் எவ்வித வேறுபாடின்றி வெண்மை நிறத்தில் காணப்படும். மேற்கு மற்றும் மத்திய சாவகத்தில் காணப்படும் சில கட்டுவிரியன்கள் பட்டைகளிலின்றி கருப்பு நிறத்தில் காணப்படுகின்றன. மென்மையான முதுகெலும்பு செதில்கள் 15 வரிசைகளில் அமைக்கப்பட்டுள்ளன. வயிற்றுப் புறச் செதில்கள் 195 முதல் 237 வரை காணப்படும். குதத் தட்டு முழுமையும், ஒற்றையாகவும் (பிரிக்கப்படாத) உள்ளது. வாலடிச் செதில்கள் 37 முதல் 56 வரை காணப்படும்.
கேள்வி: மலேய கட்டுவிரியன் - பரவலும் வாழிடமும் என்பது என்ன?
பதில்: மலேய கட்டுவிரியன் தென்கிழக்கு ஆசியாவில் இந்தோசீனா தெற்கிலிருந்து சாவகம் வரையிலும், இந்தோனேசியா பாலி காணப்படுகிறது.
கேள்வி: மலேய கட்டுவிரியன் - விடம் பற்றி விளக்கவும்.
பதில்: மலேய கட்டுவிரியனின் விடம் குறித்து எலிகளில் ஆய்வு மேற்கொள்ளப்பட்டது. இதனுடைய 50% சராசரி உயிர் போகும் அளவாக 0.1 மிகி/கி உள்ளது. இந்தப் பாம்புக் கடித்து சிகிச்சையளிக்கப்படாத மனிதர்களில் இறப்பு விகிதம் 60 முதல் 70 சதவிகிதம் வரை ஆகும். இந்தப் பாம்பு கடிப்பதனால் உடலினுள் செலுத்தப்படும் விடத்தின் அளவு 5 மிகி ஆகும். ஆனால் 75 கிலோ எடையுள்ள மனிதனைக் கொல்ல 1 மிகி விடமே போதுமானது. ''பங்காரசு'' பேரினத்தின் பல சிற்றினங்களைப் போலவே, மலேய கட்டுவிரியனின் விடமும் நரம்பியல் நச்சுத்தன்மை கொண்டது. விடத்தின் முக்கிய கூறுகள் குறிப்பிடத்தக்க வகையில் மூன்று விரல் நச்சுகளையும் குனிட்சு வகை தடுப்பான்களையும் கொண்டுள்ளது. இந்த நச்சுகள் பெரும்பாலும் நரம்பு தசையின் செயல்பாட்டினை முடக்குதலைத் தூண்டும். இது சுவாச செயலிழப்புக்கு வழிவகுக்கும். சில சந்தர்ப்பங்களில், உயர் இரத்த அழுத்ததம், அதிர்ச்சி போன்ற இதயப் பாதிப்புகளை ஏற்படுத்தும்.